[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.6.2007

COM(2007) 341 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Hongkong Különleges Közigazgatási Terület: éves jelentés - 2006

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Hongkong Különleges Közigazgatási Terület: éves jelentés - 2006

1997-ben Hongkong Kínának való átadását követően megjelent közleményében (1997 COM 171) a Bizottság vállalást tett arra, hogy éves jelentést tesz közzé a Hongkong Különleges Közigazgatási Területen zajló fejleményekről. Ez a kilencedik ilyen jelentés.

Hongkong fontos partner az EU számára, közös értékekkel és érdekeltségekkel a gazdasági, szabályozási, oktatási, szociális és kulturális területeken. Az EU és Hongkong közötti kapcsolatok 1997 óta folyamatosan fejlődtek ezeken a területeken, melyeket továbbra is a gyakorlatiasság jellemez és kölcsönös érdekekre épülnek.

Politikai és alkotmányos fejlemények

2006 január első felében Donald Tsang kormányzó végrehajtotta az első jelentős kormányátalakítást 2005. évi hivatalba lépése óta. Joseph Wong-ot nevezték ki kereskedelmi, ipari és technológiai miniszternek; John Tsang-ot kinevezték a Kormányzói Hivatal vezetőjének; és Denise Yue-t a közszolgálatért felelős vezetőnek.

Júliusban a Különleges Közigazgatási Terület kormánya konzultációs dokumentumot bocsátott ki a közszolgálaton belüli politikai munka alakításáról. A dokumentum javasolta két új politikai poszt – nevezetesen az Iroda Igazgatóhelyettese és az Iroda Igazgatóhelyettesei Titkárai poszt – létrehozását, melyek a Titkárságok politikai munkáját támogatnák. A konzultáció 2006 novemberében fejeződött be, a kormány várhatóan 2007 első felében jelenti be határozatát.

2006 elején, miután a kormány alkotmányos reformra irányuló javaslata tekintetében a Törvényhozó Tanácsban 2005 decemberében vereséget szenvedett, a kapcsolatok a demokráciapárti Törvényhozó Tanács tagjaival és a politikai pártokkal feszültek maradtak.

Márciusban a "45. cikk érdekcsoport" megalakította a túlnyomórészt jogászokból és értelmiségiekből álló – a Törvényhozó Tanács hat tagját is magában foglaló – Polgári Pártot, melynek vezetője Audrey Eu. Ez az új párt támogatja az általános választójogra való gyors áttérést, a társadalmi igazságosságot, a minimálbér és a szabályozott munkaidő bevezetését.

A Demokratikus Párttal kapcsolatban (mely a legnagyobb demokratikus párt) 2006 folyamán belső hatalmi harcokról szóló hírek láttak napvilágot. A párt vezetője, Lee Wing Tat 2006 decemberében lemondott a Törvényhozó Tanács egy másik tagja, Albert Ho javára.

Donald Tsang második politikai beszámolója, mely a (2007. június 30-ig tartó) kormányzói hivatali idejének hátralevő részére vonatkozik, októberben hangzott el a Törvényhozó Tanács előtt. A beszámolóban olyan intézkedéseket jelentett be, melyek a közvélemény környezetvédelemmel kapcsolatos növekvő aggályaival foglalkoznak. Tsang azonban nem tért ki az árukra és szolgáltatásokra kivetendő adóra irányuló javaslatokra és kizárta, hogy belátható időn belül sor kerülne a minimálbérre vonatkozó jogszabály elfogadására. Kritikusai ezt úgy értékelték, hogy hivatali idejének fennmaradó részében nem kíván nagy horderejű kérdésekkel foglalkozni.

A megfigyelők egységesen vélekednek arról, hogy a 2007. márciusi választásokon Donald Tsang-ot újból megválasztják kormányzónak, bár 2006 decemberéig még nem nyilatkozott jelöltségéről.

Hónapokig tartó találgatásokat követően Anson Chang bejelentette, hogy szeptemberben nem indul a kormányzói posztért. A demokratikus pártok végül megegyeztek az egyetlen közös jelölt személyében: a Polgári Párt színeiben Alan Leong indul, aki foglalkozását tekintve ügyvéd és a Törvényhozó Tanács tagja.

December 10-én választották meg a 800 főből álló, kormányzót jelölő bizottságot, melyben a demokratikus oldal 134 helyet szerzett. Ez több a kormányzói választások esetében a sikeres jelöléshez szükséges minimum 100 jelölésnél, ami valószínűvé teszi Leong jelölését.

2006-ban nem történt jelentős előrelépés az általános választójog bevezetése kérdésében, mely továbbra is élénk viták tárgya, és melyet jelentős sajtóvisszhang kísér.

A Különleges Közigazgatási Terület kormánya által 2005 végén benyújtott javaslatok nem rendelkeztek elégséges támogatottsággal a Törvényhozó Tanácsban. A javaslat kormányzói választások esetében a Törvényhozó Tanács és a választási bizottság létszámának korlátozott növelésére irányult. E kudarcot követően Donald Tsang kijelentette, hogy a Különleges Közigazgatási Terület kormánya a 2008. évi törvényhozási választások előtt nem fog további javaslatokat tenni az alkotmányreformra, ennek eredményeként 2006-ban valamennyi hivatalos párbeszédet felfüggesztettek. A stratégiai fejlesztéssel foglalkozó bizottság várhatóan 2007 elején teszi közzé új jelentését, melyben feltérképezi a választójog kiszélesítésének módjait és működtetésének lehetőségeit.

A nyilvános vita azonban folytatódott. Az általános választójoghoz kapcsolódó politikai fejleményekről zajló nyilvános vitába olyan politikusok is bekapcsolódtak, mint Anson Chan (volt közigazgatási miniszter), Regina Ip (volt védelmi miniszter) és Hongkong katolikus bíborosa, Joseph Zen – határidőként többen is a 2012. évi kormányzói választásokat említik. A demokratikus politikai pártok, ideértve a Törvényhozói Tanácson belüli demokrata tábort is, a 2012. évi közvetlen kormányzói választásokra teljes általános választójogot követelnek. A 2006 folyamán végzett független közvéleménykutatások szerint a hongkongi lakosság kb. 60 %-a támogatja a demokráciához való további közeledést és az általános választójog bevezetését.

2006. március 31-én az ENSZ Emberi Jogi Bizottsága közzétette a Hongkong Különleges Közigazgatási Területről szóló második jelentéshez kapcsolódó, a polgári és politikai jogok nemzetközi egyezségokmánya (ICCPR) fényében levont következtetéseit. A következtetések szerint meg kell tenni azokat a szükséges lépéseket, melyek révén a Törvényhozó Tanácsot általános és egyenlő választójog alapján választják meg, és felkérte a Hongkong Különleges Közigazgatási Terület kormányát, hogy egy éven belül küldje meg a Bizottság ajánlásainak való megfelelésre hozott intézkedésekre vonatkozó információkat.

Az Európai Unió világszerte támogatja a demokráciát, mint legjobb eszközt a legitim, stabil, elszámoltatható és átlátható kormány létrehozásához, amely szavatolja a jogokat és a szabadságokat, és fellép a jogállamiságért. Az EU támogatja a jelentős kérdésekben történő minél hamarabbi előrelépést, melynek végső célja, hogy az alaptörvénynek és a hongkongi lakosság óhajának megfelelően mihamarabb vezessék be az általános választójogot Hongkongban. A Bizottság előző évi jelentéseiben hosszas megjegyzéseket fűzött Hongkong alkotmányos fejleményeihez és a KKT alaptörvényeinek a Nemzeti Népi Kongresszus általi értelmezéseihez – lásd különösen a 2004. és 2005. évi jelentéseket.

Voltak arra utaló jelek, melyek szerint a pekingi kínai kormány érdekelt a vitában, és ennek velejárójaként a KKT kormányára gyakorolt nyomásra. A kínai vezetés konstruktív vitát javasolt, melynek célja a KKT alaptörvényével összhangban álló demokratikus fejlődéséhez kapcsolódó konszenzus megteremtése.

A Bizottság elismeri ugyanakkor, hogy az „egy ország – két rendszer” elvet általánosságban tiszteletben tartják, és a hongkongi lakosság szempontjából jól működik. Az EU támogatja ezt az elvet, különösen az alaptörvényben foglalt emberi jogok és személyes szabadságok tiszteletben tartásának elvét, melyből a Hongkong KKT lakosságának részesednie kell. Fontos, hogy a KKT kormánya továbbra is magas fokú autonómiát élvez gazdasági, kereskedelmi, adóügyi, pénzügyi és szabályozási kérdésekben, továbbá, hogy Hongkong lakossága részesül a saját jogi rendszer, a független jogállamiság, az egyéni tulajdonhoz kötődő jogok, a szólásszabadság és a piacgazdasági rendszer áldásaiból.

Gazdasági fejlemények, kereskedelmi és ágazati kérdések

Hongkong gazdasága 2006 első három negyedévében folyamatosan növekedett: az anyaország gazdasága fenntartható növekedést biztosított az árutermelés és a szolgáltatások ágazatában; a beruházások általában véve stabilak maradtak; az ingatlanpiac megőrizte stabilitását; a munkaerőpiac javult, a munkanélküliség az utóbbi öt év alatt elérte legalacsonyabb értékét. Az erős hazai kereslettel párhuzamosan fogyasztóiár-infláció figyelhető meg.

Hongkong gazdasági mutatószámai:

GDP-növekedés | Inflációs ráta | Munkanélküliségi ráta | A szolgáltatások százalékos aránya a GDP-ben |

2005 | 7,3 % | 1 % | 5,6 % | 90,6 % |

2006 (1-3 negyedév) | 6,8 % | 2,3 % | 4,7 % | n.a. |

2006-ban a gazdaság legdinamikusabban fejlődő területei a különböző gazdasági ágazatok közül a pénzügyi szolgáltatások, az import és export, valamint a szállítási szolgáltatások voltak. Hongkong megőrizte regionális központi pozícióját a pénzügyek, a kereskedelem, a logisztika és a szállítási szolgáltatások terén. Hongkong ezen kívül kiemelkedő eredményeket ért el a nemzetközi minősítő intézetek által végzett, a vállalkozásbarát környezetet vizsgáló felmérésekben.

A pénzügyi ágazat kiváló teljesítménye, mely különösen az értékpapírpiacon mutatkozott meg, a régió nagyfokú likviditására épült. A kínai anyaországban működő vállalkozások tőkepiaci tevékenységei felvirágoztak. 2006-ban Hongkong több kínai vállalkozást is sikerrel jegyzett a tőzsdén. Ide sorolható többek között a Kínai Ipari és Kereskedelmi Bank (Industrial and Commercial Bank of China) részvényeinek első ízben történő nyilvános értékesítése (első nyilvános kibocsátás-IPO), mely világviszonylatban az eddigi legnagyobb. Az év során a tőzsde forgalma csúcsot döntött és Hongkong volumen tekintetében London és New York versenytársává vált. Tükrözve a stabil piaci kilátásokat a Hang Seng index és a hongkongi értéktőzsde kereskedelmi volumene 2006 során történelmi csúcsot könyvelhetett el.

Hongkong tőkepiaca továbbra is kulcsszerepet tölt be Kína állami tulajdonban álló vállalkozásai reformjának, a magánkézben levő vállalkozások terjeszkedésének, valamint nagy horderejű infrastrukturális fejlesztési programjának finanszírozásában. A CEPA-megállapodás (Szorosabb Gazdasági Partnerségi Megállapodás) kedvező feltételei megkönnyítették Hongkong banki és pénzügyi szolgáltatói számára a kínai anyaország piacához való hozzáférést. 2006 végén az anyaország hatóságainak első nyilatkozatai alapján úgy tűnt, hogy Kína készen áll arra, hogy Kína nemzetközi pénzügyi központjaként fokozza Hongkong vezető szerepét – például azáltal, hogy bevonja Hongkongot a renminbi jüanban denominált pénzügyi eszközök piacának kibővítését és liberalizálását célzó lehetséges intézkedésekbe.

Folytatódik Hongkong és Kína kereskedelmi érdekeinek összefonódása és konvergenciája, különösen a Gyöngy-folyó torkolatvidékén. Intézményeket állítottak fel az együttműködés, valamint az áruk, szolgáltatások és személyek mozgásának megkönnyítése érdekében Hongkong és Kína között. Ide sorolható az új CEPA-megállapodás (Szorosabb Gazdasági Partnerségi Megállapodás), a Gyöngy-folyó torkolat regionális együttműködési keretmegállapodás megkötése, valamint új bevándorlási rendszer bevezetése (Quality Migrant Admission Scheme). Miközben Hongkongnak hátországra van szüksége ahhoz, hogy folytathassa növekedését és gazdasági fejlődését, a két gazdaság folyamatos integrálódása tekintetében Hongkong számára kihívást jelent liberális kozmopolita imázsának és szabadpiaci gyakorlatának megőrzése.

Az adópolitika terén a hongkongi kormány 2006 júliusában konzultációt folytatott az árukra és szolgáltatásokra kivetendő általános adóról, melynek célja az adóalap, és így a kormányzati adóbevételek növelése. A népesség gyors öregedése, valamint a jelenlegi legfontosabb bevételi forrásai volatilitása jelentette hosszútávú pénzügyi teher tekintetében Hongkong kormánya adóreformokat tartott szükségesnek a fenntarthatóbb pénzügyek érdekében. A politikai pártok, a vállalkozások és a közvélemény kedvezőtlenül fogadta az adóra irányuló javaslatot. Decemberben a kormány visszavonta javaslatát a széleskörű tiltakozás miatt. Hongkong a magas jövedelmű, fejlett gazdaságú azon kevés országok egyike, melyek nem rendelkeznek általános hozzáadott érték adóval.

Az EU és Hongkong közötti kétoldalú kereskedelmi és gazdasági kapcsolatok kiforrottak, és kereskedelmi kérdésekben alig vannak nézeteltérések. A hongkongi hatóságok rendszeres kapcsolatokat ápolnak mind a külföldi, mind a helyi gazdasági társaságokkal és aktívan foglalkoznak azok kérdéseivel, problémáival. December 15-én került sor Genfben a kereskedelempolitikai felülvizsgálatra, melynek keretében a WTO-tagok az általános dicséret keretében hangsúlyozták, hogy alig jelentkeznek mikroszintű problémák.

2006-ban jelentősen növekedett az EU és Hongkong közötti kétoldalú kereskedelem. Az EU 2006-ban a kínai anyaország után Hongkong második legnagyobb kereskedelmi partnere volt. A növekedést meghatározó termékek az irodai gépek és a textilipari termékek voltak.

Az EU Hongkong-gal folytatott kereskedelme |

Év | EU-import Hongkongból (€ milliárd) | Éves változás %-ban | EU-export Hongkongba (€ milliárd) | Éves változás %-ban | EU kereskedelmi többlet (€ milliárd) | Kereskedelem összesen (€ milliárd) |

2006 | 14,2 | 33,9 | 21,5 | 5,3 | 7,2 | 35,8 |

Forrás: Eurostat |

Szellemi tulajdonjogok. Az Európai Bizottság üdvözli Hongkongnak a szellemi tulajdonjogok védelmében tett folyamatos erőfeszítéseit. A hongkongi kormány intézkedései – az iparral ápolt partnerségi kapcsolatok erősítése, a szellemi tulajdonjogok védelme fontosságának közvéleményben történő tudatosítása, új jogszabályok bevezetése és azok fokozottabb betartatására irányuló erőfeszítések – jelentősen hozzájárultak a szellemi tulajdonjogok védelmének javításához. A Bizottság azonban úgy véli, hogy néhány területen nem oldották meg teljes mértékben a szellemi tulajdonjoghoz kapcsolódó problémákat. A Bizottság továbbra is aggodalommal figyeli, hogy Hongkongban olyan vállalkozások is bejegyezhetők, melyek neve azonos, vagy nagy mértékben hasonlít jól ismert EU-márkákra, és amelyek a kínai anyaországban folytatott működésükkel megsértik az EU-vállalkozások jogait. A Bizottság aggályosnak tartja továbbá, hogy a jelenlegi regisztrációs rendszer nem védi kellőképpen a gyógyászati termékekhez kapcsolódó szabadalmi jogok tulajdonosait.

Versenyjog. Az Európai Bizottság üdvözli, hogy a KKT kormánya új átfogó versenytörvény bevezetését fontolgatja. Júniusi jelentésében a Versenypolitikát Felülvizsgáló Bizottság arra a következtetésre jutott, hogy Hongkong esetében ágazatokat átfogó, a versenyellenes magatartás speciális típusaira összpontosító versenyjogra van szükség, melynek betartatásáról független Versenybizottság gondoskodik. A hongkongi kormány e kérdésben nyilvános konzultációt indított, mely 2007 februárjáig tart. A Bizottság fokozott érdeklődéssel követi az idevágó fejleményeket.

Polgári légi közlekedés. A Bizottság javaslatot tett a KKT kormányának a Hongkong és az EU-tagállamok között meglévő kétoldalú, légiszolgáltatásokról szóló megállapodások módosítását célzó párbeszédre, melynek célja az ilyen megállapodások közösségi joggal történő összhangba hozatala. A Bizottság felkérte a KKT kormányát, hogy a közös érdek szolgálatában prioritásként kezelje az ilyen megállapodások jogbiztonságának visszaállítását. Ennek érdekében a Bizottság javaslatot tett a két fél között megkötendő "horizontális megállapodásra", mely az összes meglévő megállapodás tekintetében szilárd jogalapot biztosítana. A Bizottság tudomásul vette a KKT-kormány aggályait és üdvözli, hogy készen áll a Bizottsággal folytatandó tárgyalások megkezdésére.

Boradó. Az Európai Bizottság kifejezte csalódását azzal kapcsolatban, hogy Hongkong kormánya a 2006-2007 költségvetési évben nem csökkentette a borra kivetett rendkívül magas jövedéki adót, melynek mértéke változatlanul 80 %.

Az EU megtakarítások adóztatásáról szóló irányelve. 2006-ban a Bizottság kifejezte, hogy érdekelt a KKT-kormánnyal folytatandó előzetes tárgyalásokra, melyek az EU megtakarítások adóztatásáról szóló irányelvében foglaltakkal egyenértékű intézkedések bevezetésének ösztönzését célozzák. A helyes igazgatás nemzetközileg elfogadott elveinek a lehető legszélesebb körben való előmozdítását célzó kinyilatkoztatott adópolitikájával összhangban a Bizottság együttműködést javasol Hongkonggal az átláthatóság fokozására és az információk cseréjére, az adókötelezettség alóli kibújást és az adóeltitkolást megakadályozó végrehajtási intézkedések megerősítésére, és különösen annak biztosítására, hogy olyan intézkedéseket hajtsanak végre, amelyek megegyeznek az EU-ban a megtakarításokból származó jövedelmek adóztatása során alkalmazott intézkedésekkel. A Bizottság üdvözli, hogy a KKT kormánya beleegyezett a kérdésben folytatandó előzetes tárgyalásokba.

Szorosabb Gazdasági Partnerségi Megállapodás (CEPA). A Hongkong és a kínai anyaország közötti első szabadkereskedelmi megállapodás immáron a negyedik szakaszába érkezett. 2006. június 27-én írták alá a III. kiegészítést (CEPA IV). A kínai anyaország és Hongkong folytatta együttműködését, mely mindkét fél számára a piachoz való hozzáférés javítására, és további, mind az árukat mind a szolgáltatásokat célzó liberalizációs intézkedésekre, valamint a szellemi tulajdonjogok védelméhez kapcsolódó könnyítésekre irányul. 2006. január 1-ei hatállyal valamennyi Hongkong-ból származó termék (néhány tiltott árucikk kivételével) a CEPA-megállapodásban meghatározott származási szabályok teljesülése esetében vámmentesen importálható a kínai anyaországba. A CEPA-megállapodás 2004. évi teljes végrehajtása óta összesen 27 szolgáltatási ágazatot liberalizáltak. A szabadkereskedelmi megállapodás a hongkongi szolgáltatásnyújtók számára gyorsabb és szélesebb körű piaci hozzáférést biztosít, miközben néhány ágazat – ideértve a turizmust, a jogi szolgáltatásokat, az audiovizuális szolgáltatásokat, a közlekedési és a forgalmazási szolgáltatásokat – "WTO-plusz" elbánásban részesül. A szolgáltatási ágazatoknak nyújtott kedvező rendelkezések megerősítették Hongkong kereskedelmi központként betöltött pozícióját.

Környezet. Jól ismert, hogy az EU prioritásként kezeli a éghajlatváltozás, a levegő- és vízszennyezés illetve más egyéb szennyezés kérdését. A Bizottság úgy véli, hogy alapvető fontosságú és globális előnyökkel jár az e tekintetben folytatott nemzetközi, határokon átnyúló együttműködés. A Bizottság üdvözli a hongkongi kormány új környezeti intézkedésekre irányuló javaslatait, melyeket a kormányzó 2006 októberi politikai beszámolójában fektettek le – különösen az EURO szabványokra és iránymutatásokra történő hivatkozást és azok javasolt alkalmazását. A Bizottság készen áll arra, hogy Kong Konggal együttműködve segítse és bátorítsa az ilyen intézkedések végrehajtását, és adott esetben felmérje a kínai anyaországgal történő háromoldalú együttműködés lehetőségét.

EU-Hongkong kapcsolatok

A Bizottság október 26-án közleményt adott ki "Az Európai Unió, Hongkong és Makaó: az együttműködés lehetőségei 2007–2013" címmel[1], melyet december 12-én a tanácsi következtetések keretében hagytak jóvá. A Közlemény az együttműködést fejlesztő hét kulcsfontosságú területet azonosított: kereskedelem és vámok, pénzügyek, emberek közötti kapcsolatok (beleértve a felsőoktatást), közlekedés; környezet; egészségügy; illetve élelmiszerbiztonság. Rendszeres strukturált párbeszédet is javasolt a Bizottság és Hongkong KKT között a hatáskörébe tartozó ügyekben.

December 21-én a Tanács pénzügyi eszközt fogadott el az ipari országokkal és más magas jövedelmű országokkal és területekkel való együttműködés céljából, beleértve Hongkongot. A Bizottság megvitatja és megállapodik Hongkonggal a várhatóan 2007 végén kezdődő együttműködési program elemeiről.

Barroso elnök november 7-én fogadta Brüsszelben Hongkong kormányzóját Donald Tsang-ot. A két vezető megállapodott abban, hogy "Hongkong és az Európai Unió fejleszti, szélesíti és mélyíti az együttműködést a közös érdekű területeken". Abban is megállapodtak, hogy strukturált párbeszédet folytatnak annak érdekében, hogy valamennyi szinten fenntartják a szoros kapcsolatokat, hogy biztosítják a kétoldalú kapcsolatok pozitív alakulását, és hogy gyorsan és eredményesen ismerjék fel és válaszolják meg a kihívásokat és lehetőségeket.

2006-ban az Európai Bizottság és Hongkong között a kapcsolatok megerősítését célzó magas szintű találkozók és küldöttségek egész sora követte egymást.

- Az EK-Hongkong visszafogadási vegyesbizottság januárban ülésezett Hongkongban és felülvizsgálta az EK-Hongkong visszafogadási megállapodást.

- Markos Kyprianou, egészségügyi és fogyasztóvédelmi európai biztos vezetésével nagyszámú küldöttség látogatott Hongkongba, melynek keretében a lehetséges világjárványra való felkészültségről folytattak eszmecserét és sor került hongkongi egészségügyi intézmények meglátogatására.

- Klaus Regling, a gazdasági és pénzügyek főigazgatója, és Jose Manuel Gonzalez-Paramo, az Európai Központi Bank végrehajtó tanácsának tagja vezetésével februárban konferenciára került sor Hongkongban "Az EURO: tanulságok az európai és ázsiai pénzpiacok számára" címmel, közösen Joseph Yam úrral, a Hongkongi Monetáris Hatóság vezetőjével.

- Charlie McCreevy, a belső piacért felelős biztos májusban találkozott Frederick Ma úrral, a pénzügyi szolgáltatásokért és államkincstárért felelős miniszterrel, valamint az Értékpapírok és Határidős Kötések Bizottsága, a Hongkongi Monetáris Hatóság és a Hongkongi Értéktőzsde magas rangú tisztviselőivel.

- Viviane Reding, az információs társadalomért és médiáért felelős biztos decemberben részt vett Hongkongban a Nemzetközi Távközlési Unió által szervezett "Telecom World 2006" konferencián.

Az Európai Bizottság hongkongi irodáját 1993-ban hozták létre, azóta az Európai Unió 16 tagállama rendelkezik állandó diplomáciai küldöttséggel, melyek ápolják a Hongkonggal kialakított kapcsolatokat (Portugália küldöttsége a közeli Makaón működik). Hongkongi kormányzati statisztikák szerint 2006 augusztusában kb. 37000 európai uniós polgár lakott Hongkongban.

2006-ban az EU megerősítette a Hongkonggal folytatott nyilvános diplomáciai tevékenységét. Az évben az Európai Bizottság hongkongi irodája aktív és bővített információs és nyilvános diplomáciai programot indított, mely a hongkongi média és a társadalom bevonása révén közvetíti az EU által vallott értékeket és szakpolitikáit a gazdasági, a szabályozási, a társadalmi, az oktatási és a kulturális területeken. Ezen túlmenően, az említett kérdések megvitatása és megvizsgálása, valamint a közös érdekű területeken az EU és Hongkong közötti jövőbeni kapcsolatok lehetséges fejlesztése és kiszélesítése érdekében Hongkongban 2006 folyamán az Európai Bizottság hongkongi irodája nyolc konzultatív szemináriumot tartott, melyeken a hongkongi társadalom különböző ágazatainak több mint 200 képviselője vett részt: oktatás és kutatás, környezet, egészség, élelmiszer- és termékbiztonság, kereskedelem, gazdaság és pénzügyek, európai kereskedelmi kamarák, a Hongkongban működő EU üzleti vállalkozások és az EU piacára exportálók, emellett olyan szemináriumokat is tartottak, melyeken az EU-tagállamok hongkongi küldöttségeinek vezetői és kereskedelmi biztosai vettek részt.

[1] "Az Európai Unió, Hongkong és Makaó: az együttműködés lehetőségei 2007–2013". A Bizottság közleménye a Tanácsnak és az Európai Parlamentnek. COM(2006) 648 végleges, 2006.10.26.